**Notă informativă**

**la proiectul Hotărîrii Guvernului cu privire la aprobarea Reglementării tehnice privind siguranţa jucăriilor**

Prezenta Reglementare tehnică a fost elaborată în scopul armonizării legislaţiei naţionale cu acquis-ul comunitar prin transpunerea Directivei 2009/48/CE a Parlamentului European şi a Consiliului din 18 iunie 2009 privind siguranţa jucăriilor şi se bazează pe prevederile Legii nr. 235 din 01.12.20111 privind activităţile de acreditare şi de evaluare a conformităţii.

Iniţiativa de elaborare a proiectului menţionat reiese din angajamentele asumate în capitolul 3, titlul V din Planul naţional de acţiuni pentru implementarea Acordului de Asociere Republica Moldova - Uniunea Europeană, aprobat prin Hotărîrea Guvernului nr. 808 din 07.10.2014 şi în Planul naţional de armonizare a legislaţiei pentru anul 2015 (pct. 51), aprobat prin Hotărîrea Guvernului nr. 16 din 26.02.2015.

Proiectul menţionat stabileşte cerinţele esenţiale de siguranţă, inclusiv cerinţele specifice de siguranţă privind proprietăţile fizice şi mecanice, inflamabilitatea, proprietăţile chimice, electrice, de igienă şi radioactivitate pe care trebuie să le îndeplinească jucăriile în vederea punerii la dispoziţie pe piaţă. Totodată, în vederea promovării unor condiţii de siguranţă pentru utilizarea jucăriilor, în proiect sunt prevăzute aspecte privind avertismentele, pe care trebuie să le însoţească jucăriile.

Pentru a se asigura respectarea cerinţelor esenţiale de siguranţă, proiectul stabileşte procedurile de evaluare a conformităţii, care trebuie urmate de către producător.

Proiectul oferă posibilitate producătorilor de a alege între controlul intern al producţiei, în cazul în care producătorul respectă cerinţele standardelor conexe care reglementează toate cerinţele de siguranţă aplicabile jucăriei şi examinarea CE de tip în cazul în care producătorul consideră că natura, proiectarea, construcţia sau scopul jucăriilor necesită o verificare de către o terţă parte.

Proiectul prevede expres obligaţiile agenţilor economici în funcţie de rolul acestora în lanţul de aprovizionare şi de distribuţie, astfel încît să se asigure un nivel ridicat de protecţie a intereselor publice, cum ar fi sănătatea, siguranţa, protecţia consumatorilor şi a mediului înconjurător.

Respectînd prevederile prezentului proiect se va asigura un nivel înalt de siguranţă a jucăriilor şi se va garanta protecţia şi siguranţa copiilor, care reprezintă un grup vulnerabil de consumatori, respectiv se va contribui la sporirea credibilităţii consumatorilor în jucăriile puse la dispoziţie pe piaţă.

Totodată, prin aprobarea proiectului nominalizat, cadrul normativ naţional de reglementare va fi armonizat cu cerinţele cadrului legal de Noua Abordare al Uniunii Europene, astfel vor fi eliminate barierele tehnice în calea comerţului.

Reieşind din cele menţionate, considerăm oportun promovarea şi aprobarea proiectului Reglementării tehnice privind siguranţa jucăriilor.

**Viceministru Valeriu TRIBOI**